આપણે ત્યાં વાલીઓ શિક્ષણ બાબતે માત્ર પરિણામની ચર્ચા કરે છે. માર્ક્સની ચર્ચા કરે છે. શિક્ષણની પ્રક્રિયા કેવી રીતે થાય છે એમાં એમને મુદ્દલ રસ નથી. મોટા ભાગના એડલ્ટ્સને પોતાનું અજ્ઞાન છુપાવતાં આવડી ગયેલું હોય છે. બાળકોને ભણાવતી વખતે “આ મને નથી આવડતું” એવું તેઓ અહમને કારણે બોલી શકતા નથી. બાળકની સાથે મળીને શીખી શકાય, એ વાત એમની કલ્પના બહાર છે. રવિવારે કે રજાઓમાં ફરવા જઈએ ત્યારે તામસિક આનંદો કરવાને બદલે બાળકને જ્ઞાન વધે એવી કોઈ જગ્યા લઈ જવામાં એમને નાનમ અથવા પૈસા અને સમયનો બગાડ લાગે છે.